

**Testament hològraf o testament tancat[[1]](#endnote-1) que institueix hereus cridats a una mateixa porció d’herència i deixa una porció del cabal hereditari sense assignar** (article 24 del Decret legislatiu 79/1990)

**Autor: Pere Grimalt Servera**

**TESTAMENT**

Jo, .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a .................. des de fa ..................,**[[2]](#endnote-2)**

**Manifest la meva voluntat d’atorgar el testament següent:**

***Clàusula primera*.** Nomen hereus universals del 60% del cabal hereditari .................. (*identifiqueu el successor/a*), .................. (*identifiqueu el successor/a*) i els fills de .................. (*identifiqueu els successors*). Els fills de .................. són instituïts hereus universals com a grup, no individualment.**[[3]](#endnote-3)**

***Clàusula segona*.** Llego el 60% de .................. *(descripció del llegat)* a .................. (*identifiqueu el legatari/ària*), a .................. (*identifiqueu el legatari/ària*) i als fills de .................. (*identifiqueu els legataris*).**[[4]](#endnote-4)**

..............., ....... de/d’................. de ..............

*(signatura del testador/a)*

1. *El testament hològraf ha d’estar completament redactat a mà per part del testador i ser signat amb expressió del dia, mes i any en què s’atorgui; en canvi, el testament tancat pot ser escrit a mà o per qualsevol mitjà tècnic, inclús pot estar redactat per una tercera persona, però sempre respectant les formalitats previstes als articles 706 i següents del Codi civil.* [↑](#endnote-ref-1)
2. *Particularitats a tenir en compte segons el testador:*

	* *Si es tracta d’un mallorquí o menorquí que resideix fora de les Illes de Mallorca o de Menorca respectivament, és convenient que especifiqui i justifiqui el seu veïnatge civil.*
	* *Si es tracta d’una persona que no fa més de 10 anys que resideix a l’Illa de Mallorca o a l’Illa de Menorca, s’ha de demanar quin és el seu veïnatge civil: s’ha de recordar sempre que el veïnatge civil no és el que diu el testador o el notari, sinó el que ve determinat per la llei.*
	* *Si es tracta d’un ciutadà espanyol resident a Espanya, s’ha de tenir en compte el que disposa l’article 9.8 del Codi civil:* *“La successió per causa de mort es regeix per la llei nacional del causant en el moment de la defunció, siguin quins siguin la naturalesa dels béns i el país on estiguin. Tanmateix, les disposicions fetes en testament i els pactes successoris ordenats de conformitat amb la llei nacional del testador o del disposador en el moment d’atorgar-lo conserven la validesa encara que sigui una altra la llei que regeixi la successió* [...]”.
	* *Si es tracta d’un mallorquí o menorquí o d’un ciutadà de nacionalitat diferent a l’espanyola subjectes al Reglament (UE) núm. 650/2012 del Parlament Europeu i del Consell, de 4 de juliol de 2012, relatiu a la competència, la llei aplicable, el reconeixement i l'execució de les resolucions, a l'acceptació i l'execució dels documents públics en matèria de successions* mortis causa *i a la creació d'un certificat successori europeu, resulta imprescindible en el primer cas i convenient en el segon, declarar que designen com a llei aplicable a la seva successió la pròpia de les Illes de Mallorca i de Menorca. Tanmateix, aquesta designació pot no ser efectiva; en aquest cas, cal atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.*
	* *Si arran de l’aplicació del Reglament (UE) núm. 650/2012 esmentat, l’aplicació del dret civil de Mallorca i de Menorca respon al fet que resulta, clarament de totes les circumstàncies del cas, que el testador, en el moment d’atorgar el testament, manté un vincle manifestament més estret amb l’Illa de Mallorca o de Menorca malgrat no viure-hi, és molt recomanable exposar-ho al testament. Tanmateix, aquesta explicació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.* [↑](#endnote-ref-2)
3. *En aquesta clàusula s’han de destacar dues circumstàncies:*

	* *Primer de tot, hi ha un percentatge de l’herència que ha estat assignat a diverses persones com a hereus universals, això fa que si un dels hereus universals nomenats no pot o no vol ser successor del testador, resulta d’aplicació la institució de l’acreixement, tal com preveu el primer paràgraf de l’article 24* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/) *(el testador, en aquest formulari, no ha establert cap substitució vulgar ni ha prohibit l’acreixement). Ara bé, també observem que el testador ha deixat una porció de l’herència a dues persones, que han estat individualitzades, i a un grup de persones, “els fills de...”:*
		+ *Si un dels que forma part del grup “els fills de...” no pot o no vol formar part del grup, la seva part acreixerà la del grup “els fills de....”; per tant, els hereus individualitzats no es veuen beneficiats per la vacant deixada per un dels hereus nomenats: “Instituïts conjuntament i per grups diversos hereus en la totalitat o en una mateixa quota de l’herència, encara que no fos a la mateixa clàusula, si per qualsevol causa el qui no arribava a ser hereu de manera efectiva, era del mateix grup, l’acreixement es produirà preferentment entre els altres del mateix grup i només si aquests hi manquen, la seva quota acreixerà als altres instituïts conjuntament” (paràgraf 1, article 24* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).*
		+ *En canvi, si el que repudia és un dels hereus instituïts de forma individualitzada, l’acreixement sí que beneficia la resta d’hereus instituïts; això sí, la meitat de la vacant deixada pel cridat que no pot o no vol ser successor del testador acreixerà la part de l’hereu individualitzat i l’altra meitat la del grup “els fills de....”. Recordem aquí que l’acreixement, sens perjudici del que estableix el paràgraf 1 de l’article 24* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/) *i el darrer de l’article 42* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*, el dret d’acréixer es regeix pels preceptes del Codi civil.*
	* *En segon lloc, encara que molt possiblement no serà gens habitual, observem que el testador no ha disposat què passa amb el 40% restant del cabal hereditari. Aquí resulta molt important destacar que el dret civil de Mallorca i Menorca té una regla especial, la que se coneix com “acreixement impropi”, que és coherent amb la incompatibilitat de la successió testada i intestada en el dret civil de Mallorca i de Menorca. Aquest acreixement impropi fa que la part no designada a ningú acreixi la dels hereus instituïts (no es donen els requisits de l’acreixement, ja que no hi ha una vocació conjunta a una mateixa herència o porció de l’herència, però, malgrat tot, la part no disposada acreix la dels instituïts com a hereus: no s’obri la successió legal): “Les quotes hereditàries vacants per la no actuació del dret d’acréixer o perquè no n’ha disposat el testador, incrementaran, necessàriament i proporcionalment, les dels altres hereus instituïts que arribin a ser-ho efectivament, amb subsistència dels llegats i les càrregues que no siguin personalíssimes” (paràgraf 3, article 24* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).* [↑](#endnote-ref-3)
4. *Quan hi ha una vocació conjunta en un llegat o una mateixa porció de llegat, resulten d’aplicació les regles de l’acreixement i, si un dels cridats com a legataris no pot o no vol el que li correspon de llegat, la seva part vacant acreixerà la part de la resta de col·legataris en el mateix sentit que hem vist en la nota anterior.*

*Ara bé, el 40% del bé llegat no assignat s’integra dins la massa hereditària a favor dels hereus nomenats, i no resulta d’aplicació la institució de l’acreixement impropi de l’article 24.3* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*.*

*Nota: aquest formulari s’ha elaborat gràcies a la col·laboració de la Universitat de les Illes Balears i el Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.**29E5MV94* [↑](#endnote-ref-4)